SKRIFTLIG FORESPØRGSEL E-0895/01

af Antonios Trakatellis (PPE-DE) til Kommissionen

(28. marts 2001)

Om: Veterinærtjenester og laboratorier, programmer for udryddelse og overvågning af dyresygdomme og udgifter til veterinærsektoren i Grækenland

I år 2000 blev der konstateret mund- og klovsyge i Grækenland (i Evros amt og Xanthi amt), og der blev slagtet 5 330 stykker kvæg, 3 500 får og geder og 450 svin. Europa-Kommissionen har efter at have gennemført kontrol på grundlag af beslutning 90/424/EØF(1) og 94/370/EØF(2) om visse udgifter på veterinærområdet, og undersøgelser vedrørende veterinærforanstaltninger på konkrete områder og vedrørende programmet for udryddelse og overvågning af dyresygdomme, konstateret, at systemet til bekæmpelse af forskellige sygdomme (brucellose hos kvæg og får og geder, tuberkulose hos kvæg og scrapie hos får) ikke fungerer tilfredsstillende i Grækenland, og at de programmer, som gennemføres, er utilstrækkelige både fra et veterinærmedicinsk synspunkt, og hvad forvaltningen af de finansielle midler angår.

1. Hvordan er situationen med hensyn til veterinærtjenesternes og laboratoriernes funktion i Grækenland på grundlag af de gældende fællesskabsdirektiver og -forordninger vedrørende udryddelse og overvågning af dyresygdomme?

2. Hvor godt er de andre medlemsstater samt Grækenlands nabolande (Tyrkiet, Bulgarien m.fl.) forberedt på at imødegå mund- og klovsyge, og hvilke foranstaltninger vil Kommissionen træffe for effektivt at bekæmpe denne sygdom?

3. Hvilke foranstaltninger vil der på grundlag af afgørelse nr. 2000/640/EF(3) og 2000/774/EF(4) om godkendelse af visse programmer for udryddelse, kontrol og forebyggelse af dyresygdomme blive truffet i Grækenland i 2001 for at forhindre, at fællesskabsfinansieringen går tabt, idet der i Grækenland i 2000 er blevet brugt 2,4 mia. drakmer til programmerne til bekæmpelse af mund- og klovsyge?

(1) EFT L 224 af 18.8.1990, s. 19.

(2) EFT L 168 af 2.7.1994, s. 31.

(3) EFT L 269 af 21.10.2000, s. 56.

(4) EFT L 308 af 8.12.2000, s. 39.

Svar afgivet på Kommissionens vegne af David Byrne

(4. juli 2001)

1. Medlemsstaterne skal i henhold til Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet(1) underrette Europa-Kommissionen og andre medlemsstater om tilfælde af forskellige dyresygdomme, som skader produktionen ved dyrehold og begrænser samhandlen. Grækenland har i perioden 1996-2000 indberettet nedenstående sygdomstilfælde:

>TABELPOSITION>

I forbindelse med sine kontrolbesøg har levnedsmiddel- og veterinærkontoret (se hjemmesiden http://europa.eu.int/comm/food/index_da.html) givet de græske myndigheder en række henstillinger. Grækenland har forpligtet sig til i løbet af de kommende måneder at underrette Kommissionen om, hvilke fremskridt der sker.

I de foranstaltninger, som Grækenland har truffet for at bekæmpe og udrydde mund- og klovsyge, bluetongue og fårekopper, blev der taget højde for bestemmelserne i Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovsyge(2) og i Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin(3).

2. Alle medlemsstater har, i overensstemmelse med bestemmelserne i Rådets direktiv 85/511/EØF, opstillet beredskabsplaner for bekæmpelse af mund- og klovsyge.

Hvad angår mund- og klovsygeberedskabet i Bulgarien skal det bemærkes, at Bulgarien i 1991 vedtog at følge EU's ikke-vaccinationspolitik. Det sidste tilfælde af mund- og klovsyge i Bulgarien blev konstateret i 1996. Sygdommen blev hurtigt udryddet, og de foranstaltninger, der blev truffet, var i overensstemmelse med den bulgarske beredskabsplan.

De seneste år er der anmeldt tilfælde af mund- og klovsyge i forskellige områder i Tyrkiet. Med henblik på at hjælpe med til bekæmpelsen af mund- og klovsyge i Tyrkiet vedtog Europa-Kommissionen den 9. december 1998 beslutning 98/64/EF om et finansielt bidrag fra Fællesskabet til forbedring af programmet til kontrol med mund- og klovsyge i Tyrkiet(4). Siden da er der ydet støtte til vaccination mod mund- og klovsyge i den tyrkiske del af Thrakien.

3. I 2000 fremlagde Grækenland en række programmer til bekæmpelse af dyresygdomme, som skal medfinansieres af EU. I Kommissionens beslutning 2000/640/EF(5) af 13. oktober 2000 om listen over programmer for udryddelse og overvågning af dyresygdomme og listen over kontrolprogrammer med henblik på forebyggelse af zoonoser, hvortil der kan ydes EF-tilskud i 2001, blev det besluttet, at følgende af de af Grækenland fremlagte programmer skal medfinansieres i 2001: brucellose og tuberkulose hos kvæg, scrapie og brucellose hos får og geder. I henhold til Kommissionens beslutning 2000/774/EF af 30. november 2000 om godkendelse af de programmer for udryddelse og overvågning af dyresygdomme og for forebyggelse af zoonoser, som medlemsstaterne har indsendt for 2001(6), yder Fællesskabet medfinansiering, hvis de planlagte tiltag gennemføres på effektiv vis og myndighederne fremlægger alle nødvendige oplysninger inden for de fastlagte frister. I henhold til forordning (EF) nr. 1258/1999 er det dog kun udgifter, som afholdes i overensstemmelse med fællesskabslovgivningen, som er berettiget til fællesskabsfinansiering. For at styrke sygdomsudryddelsesprogrammerne og undgå at fællesskabsfinansieringen går tabt under gennemførelsen af godkendte

programmer, oprettede Kommissionen i 2000 en særlig task force som led i hvidbogen om fødevaresikkerhed(7). En af task forcens arbejdsgrupper har allerede gennemgået situationen i forbindelse med brucellose i Grækenland og givet henstillinger herom. Der føres tilsyn med gennemførelsen af henstillingerne via det almindelige tilsynssystem.

(1) EFT L 378 af 31.12.1982.

(2) EFT L 315 af 26.11.1985.

(3) EFT L 62 af 15.3.1993.

(4) EFT L 16 af 21.1.1998.

(5) EFT L 269 af 21.10.2000.

(6) EFT L 308 af 8.12.2000.

(7) KOM(1999) 719 endelig udg.